(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΔ΄

Παρασκευή 8 Απριλίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Κ. Τσιάρα, σελ.
2. Ανακοινώνεται ότι τη συνεδρίαση παρακολουθούν μαθητές από το Γυμνάσιο Κάτω Πορΐων και το Γυμνάσιο Λιβαδιάς Σερρών, σελ.
3. Επί διαδικαστικού θέματος, σελ.
4. Ανακοινώνεται ότι η Ανώτατη Διοίκηση Ενώσεων Δημοσίων Υπαλλήλων ΑΔΕΔΥ κατέθεσε ψήφισμα, με το οποίο απαιτεί να αποσυρθεί το ασφαλιστικό νομοσχέδιο που προωθεί η Κυβέρνηση για ψήφιση στη Βουλή, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων και αναφορών - ερωτήσεων της Δευτέρας 11 Απριλίου 2016, σελ.
2. Κατάθεση αναφορών, σελ.
3. Συζήτηση επίκαιρης ερώτησης:

Προς τον Υπουργό Περιβάλλοντος και Ενέργειας, σχετικά με την υπογραφή της νέας διεθνούς κλιματικής συμφωνίας, σελ.

ΠΡΟΕΔΡΕΥΟΥΣΑ

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί της επίκαιρης ερώτησης:
ΚΑΦΑΝΤΑΡΗ Χ. , σελ.
ΤΣΙΡΩΝΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΔ΄

Παρασκευή 8 Απριλίου 2016

Αθήνα, σήμερα στις 8 Απριλίου 2016, ημέρα Παρασκευή και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ.**

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 7-4-2016 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ΡΓ΄ συνεδριάσεως του, της Πέμπτης 7 Απριλίου 2016, σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας Αεροπορικών Υπηρεσιών μεταξύ της Ελληνικής Δημοκρατίας και της Κυβέρνησης της Νέας Ζηλανδίας και άλλες διατάξεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Ψυχογιό, Βουλευτή Κορινθίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές σελ. 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις σελ. 1 β)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να σας ανακοινώσω το δελτίο των επικαίρων ερωτήσεων της Δευτέρας 11 Απριλίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 752/5-4-2016 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υποδομών, Μεταφορών και Δικτύων,σχετικά με την συνολική αναβάθμιση της Περιφερειακής Οδού Θεσσαλονίκης.

2. Η με αριθμό 742/4-4-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ**.** Μιλτιάδη Βαρβιτσιώτη προς τον Υπουργό Εσωτερικών και Διοικητικής Ανασυγκρότησης, σχετικά με την ανεξέλεγκτη δράση από ΜΚΟ με ύποπτο ρόλο και χρηματοδότηση στους χώρους υποδοχής προσφύγων και παράνομων μεταναστών.

3. Η με αριθμό 746/4-4-2016 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ-ΔΗΜΑΡ κ. Θεόδωρου Παπαθεοδώρου προς τον Υπουργό Πολιτισμού και Αθλητισμού, σχετικά με την ανάγκη επαναθέσπισης της ενιαίας τιμής του βιβλίου.

4. Η με αριθμό 755/5-4-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας, σχετικά με τις μονάδες παραγωγής ενέργειας από βιομάζα στο Δήμο Γόρτυνας, Ηρακλείου Κρήτης.

5. Η με αριθμό 748/5-4-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον ΥπουργόΟικονομικών, σχετικά με τις απώλειες εσόδων από το εμπόριο απομιμήσεων των προϊόντων.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 743/4-4-2016 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα –Σιδηροπούλουπρος τον Υπουργό Οικονομικών, σχετικά με τη μείωση του Διαθέσιμου Εισοδήματος της Μεσαίας Τάξης.

 2. Η με αριθμό 708/28-3-2016 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας.

3. Η με αριθμό 716/29-3-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των προβλημάτων στη λειτουργία του ΤΕΙ Ηπείρου από την έλλειψη διδακτικού προσωπικού και εξοπλισμού.

4. Η με αριθμό 707/28-3-2016 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με το ρόλο των ΜΚΟ για την αντιμετώπιση του προσφυγικού και μεταναστευτικού προβλήματος

5. Η με αριθμό 663/15-3-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομικών,σχετικά με τη συμμετοχή Έλληνα επιχειρηματία στην αύξηση μετοχικού κεφαλαίου Ελληνικού Τηλεοπτικού Καναλιού και την καθυστέρηση των δανείων που έχουν χορηγηθεί στην εταιρεία «ΠΗΓΑΣΟΣ Α.Ε.».

6. Η με αριθμό 626/7-3-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Εσωτερικών και Διοικητικής Ανασυγκρότησης,σχετικά με τα προβλήματα που έχουν δημιουργηθεί στη λειτουργία όλων των κοινωνικών δομών και άλλων υπηρεσιών των δήμων όλης της χώρας.

7. Η με αριθμό 745/4-4-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ-ΔΗΜΑΡ κ. Ανδρέα Λοβέρδου προς τον Υπουργό Οικονομίας, Ανάπτυξης και Τουρισμού, σχετικά με τα μη εξυπηρετούμενα δάνεια.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2919/202/4-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη στήριξη των πολύτεκνων οικογενειών.

2. Η με αριθμό 2808/193/1-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Υγείας,σχετικά με την υπόθεση της μικρής Μελίνας στο Βενιζέλειο Νοσοκομείο Ηρακλείου.

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πρώτα θα συζητηθεί η πρώτη με αριθμό 751/5-4-2016 επίκαιρη ερώτηση δεύτερου κύκλου της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Χαράς Καφαντάρη προς τον Υπουργό Περιβάλλοντος και Ενέργειας, σχετικά με την υπογραφή της νέας διεθνούς κλιματικής συμφωνίας.

Στην ερώτηση θα απαντήσει ο Αναπληρωτής Υπουργός κ. Ιωάννης Τσιρώνης.

Έχετε τον λόγο κ. Καφαντάρη. Ξέρετε τους χρόνους.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κυρία Πρόεδρε. Καλημέρα σε όλους. Καλημέρα, κύριε Υπουργέ.

Όπως γνωρίζουμε, τον Δεκέμβρη στο Παρίσι συμφωνήθηκε η νέα κλιματική συνθήκη στη Διάσκεψη του ΟΗΕ, το Σύμφωνο του Παρισιού, που θα αντικαταστήσει το Πρωτόκολλο του Κιότο, το οποίο ήδη έχει λήξει.

Η σημασία της αντιμετώπισης της κλιματικής αλλαγής νομίζω ότι είναι γνωστή. Τα έχουμε πει πολλές φορές. Δεν θα ήθελα να τα επαναλάβω. Το σημαντικό από την απόφαση αυτή είναι ότι συμμετείχαν εκατόν ενενήντα πέντε χώρες που συμφώνησαν και βέβαια η προσπάθεια της διεθνούς κοινότητας να μην αυξηθεί η θερμοκρασία στο τέλος του αιώνα, μέσα από συγκεκριμένες πολιτικές πάντα, πάνω από δύο βαθμού Κελσίου και αν είναι δυνατόν και να περιοριστεί και στον ενάμιση.

Αυτό το οποίο ήθελα να πω στην ερώτηση τη σημερινή, έχει να κάνει με το ότι στις 22 Απριλίου στα Ηνωμένα Έθνη θα υπογραφεί αυτή η νέα κλιματική συμφωνία. Κατ’ αρχάς, είναι θετικό ότι οι ΗΠΑ και η Κίνα, που είναι οι μεγάλοι ρυπαντές, θα συμμετάσχουν σε αυτήν τη διαδικασία. Αυτό είναι πολύ σημαντικό. Επίσης, είναι πάρα πολύ σημαντικό ότι για να έχει ισχύσει αυτό το Σύμφωνο, πρέπει το 55% των χωρών που καλύπτουν το 55% των παγκοσμίων εκπεμπόμενων ρύπων να συμμετάσχουν.

Όμως, αυτό το οποίο ήθελα να πω και ο σκοπός, αν θέλετε, και της ερώτησης είναι: Ενώ έχουμε τους μεγάλους ρυπαντές, τις ΗΠΑ και την Κίνα, έχουμε από τη άλλη μεριά και την πρόσφατη ανακοίνωση της Ινδίας και της Αυστραλίας ότι θα πάνε στον ΟΗΕ, πρόσφατα η Ελβετία, το ίδιο και το Ηνωμένο Βασίλειο, η Ευρωπαϊκή Ένωση τι σκέφτεται, τι θα κάνει και τι διεργασίες υπάρχουν -αυτό είναι και το αντικείμενο της ερώτησης ουσιαστικά σε επίπεδο Ευρωπαϊκής Ένωσης-, όσον αφορά το συγκεκριμένο ζήτημα της παρουσίας στα Ηνωμένα Έθνη και της υπογραφής της συγκεκριμένης συμφωνίας;

Σαν χώρα εμείς ποιον ενεργειακό σχεδιασμό σε γενικές γραμμές έχουμε; Και τι πρόγραμμα αναπτυξιακό στον τομέα αυτό υπάρχει; Δηλαδή τι πρόγραμμα υπάρχει, όσον αφορά το κομμάτι που λέγεται ενέργεια, ώστε να αντιμετωπιστεί το κορυφαίο αυτό ζήτημα και τέλος πάντων να περιοριστούν και οι εκπομπές στη χώρα μας και να πάμε σε μία άλλη πολιτική ενάντια στις συνέπειες της κλιματικής αλλαγής με αναπτυξιακό πρόσημο.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κυρία Βουλευτή, πραγματικά είναι ένα πολύ επίκαιρο ζήτημα, το ζήτημα της υπογραφής της Συμφωνίας του Παρισιού, η οποία θα γίνει στις 22 Απριλίου, σε λίγες ημέρες, στη Νέα Υόρκη.

Όσον αφορά το πρώτο σκέλος της ερώτησής σας, το τι προτίθεται να πράξει η Ευρωπαϊκή Ένωση, έχω τη χαρά να ανακοινώσω στο Σώμα ότι η Ευρωπαϊκή Ένωση θα είναι σύσσωμη στη Νέα Υόρκη και ως Ευρωπαϊκή Ένωση, αλλά και ως μεμονωμένες χώρες. Θα είμαστε και εμείς εκεί, η Ελλάδα. Θα εκπροσωπήσω τη χώρα και θα υπογράψω τη Συμφωνία του Παρισιού.

Μάλιστα, να θυμίσω, γιατί αυτό είναι βέβαια το τυπικό σκέλος και το εθιμοτυπικό, ότι η Ευρωπαϊκή Ένωση, όχι μονάχα στο Παρίσι ανήκε στις χώρες της λεγόμενης «υψηλής φιλοδοξίας», που πιέζαμε δηλαδή για μια όσο το δυνατόν δεσμευτική και φιλόδοξη συμφωνία, αλλά επιπλέον ήδη από τον Οκτώβρη του 2014 έχουμε δεσμευθεί, πριν ακόμα από την κύρωση της Συμφωνίας, για τις μειώσεις και για την προσαρμογή στην κλιματική αλλαγή.

Συγκεκριμένα, θυμίζω ότι εμείς έχουμε δεσμευθεί ως Ευρωπαϊκή Ένωση για το 2030 για μείωση εκπομπών 40%, ενώ μέχρι το 2020 είναι 20%, για μείωση των ΑΠΕ 27%, ενώ, ξέρετε, είναι 18% μέχρι το 2020 -μάλιστα, η Ελλάδα έχει 20%, έχει πιο φιλόδοξο στόχο- και φυσικά για εξοικονόμηση ενέργειας 27%, που πάλι ήταν 20%. Άρα ως Ευρωπαϊκή Ένωση είμαστε μπροστά. Από εκεί και πέρα, φυσικά έχουμε και το τι μέλει γενέσθαι από εδώ και πέρα.

Πρώτον, ήδη συζητάμε στην Ευρωπαϊκή Ένωση την αναθεώρηση οδηγίας για το Ευρωπαϊκό Σύστημα Εμπορίας Εκπομπών των Αερίων του Θερμοκηπίου. Και βέβαια, εκεί μπαίνουν και άλλοι τομείς, όπως είναι οι μεταφορές και η γεωργία.

Αυτήν τη στιγμή αναμένουμε εντός του έτους την πρόταση της Επιτροπής για τις ΑΠΕ και σε εθνικό επίπεδο έχουμε ήδη αφενός έτοιμο σχεδόν το νέο σχεδιασμό για τις ΑΠΕ, ο οποίος μάλιστα αναρτήθηκε και αυτήν τη στιγμή είναι σε δημόσια διαβούλευση για το μέλλον. Ρωτούν πάρα πολλοί τι θα γίνει με τα φωτοβολταϊκά, τα αιολικά κ.λπ.. Αυτό είναι κάτι που αναρτήσαμε. Και φυσικά, προτιθέμεθα να έχουμε το καινούργιο Εθνικό Συμβούλιο Ενέργειας που θα καθορίζει τη νέα ενεργειακή πολιτική.

Τέλος, σήμερα θα αναρτήσουμε το σχέδιο στρατηγικής για την προσαρμογή στην κλιματική αλλαγή, ώστε να είμαστε έτοιμοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Τελειώνω, κυρία Πρόεδρε.

Διεκδικούμε ένα σημαντικό πρόγραμμα «IP LIFE» που θα το πάρουν οι περιφέρειες, ώστε να μπορέσουμε να είμαστε όσο το δυνατόν έτοιμοι και για την προσαρμογή, γιατί θυμίζω ότι δεν είναι μόνο η πρόληψη, αλλά και η προσαρμογή. Διότι ανεξαρτήτως αν και αύριο σταματούσαμε να καταναλώνουμε ορυκτά καύσιμα, η κλιματική αλλαγή θα έχει επιπτώσεις και πρέπει να είμαστε έτοιμοι και γι’ αυτό.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κυρία Καφαντάρη, έχετε τον λόγο για τρία λεπτά για να δευτερολογήσετε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κυρία Πρόεδρε.

Κατ’ αρχάς, θα ήθελα να πω ότι μέτρα πρέπει να παρθούν άμεσα. Υπάρχουν και μέτρα όσον αφορά την υπογραφή αυτής της συμφωνίας, όπως είπαμε και πριν, από το 55% των χωρών που εκπέμπουν το 55% των αερίων ρύπων. Γι’ αυτό προειδοποιεί και ο Διεθνής Οργανισμός Μετεωρολογίας, όπως και οι ειδικοί και οι επιστημονικοί φορείς και γενικότερα η παγκόσμια επιστημονική κοινότητα. Είναι θετικό αυτό το οποίο ακούσαμε από τον κύριο Υπουργό, δηλαδή ότι η Ευρωπαϊκή Ένωση θα συμμετάσχει στις 22 του Απρίλη.

Πριν από τρεις μέρες ήμουν στη Χάγη, στη Διακοινοβουλευτική Συνάντηση των υπεύθυνων ενέργειας των κρατών-μελών της Ευρωπαϊκής Ένωσης, σε ένα διήμερο που είχε σχέση με την ενέργεια. Πραγματικά οι τοποθετήσεις και οι απόψεις που ακούστηκαν ήταν φυσικά στη λογική της αντιμετώπισης της κλιματικής αλλαγής και στις νέες πολιτικές που πρέπει να εφαρμοστούν, ενώ δόθηκε ιδιαίτερη βαρύτητα σ’ αυτό που λέμε «κυκλική οικονομία». Αυτός είναι ένας τομέας που θα πρέπει να δούμε σοβαρά και εδώ στη χώρα μας, πώς θα προχωρήσει και πώς θα αναπτύσσεται.

Και όσον αφορά το συγκεκριμένο –γι’ αυτό και λέω ότι είναι ευχάριστο αυτό που είπε ο κύριος Υπουργός-, σε ερώτηση που είχα κάνει στον αρμόδια Επίτροπο Ενέργειας Σέφκοβιτς σε σχέση με το τι θα κάνει η Ευρωπαϊκή Ένωση –γιατί ακούστηκε και από άλλους συναδέλφους από άλλα κοινοβούλια-, η απάντηση την Κυριακή ήταν ότι κάθε χώρα πρέπει να έχει ένα φιλόδοξο σχέδιο και να εφαρμόσει συγκεκριμένες πολιτικές. Βέβαια, εκεί ακούστηκαν και οι απόψεις χωρών, όπως της Πολωνίας, σε σχέση με τα ζητήματα των εκπομπών και του περιορισμού της καύσης του άνθρακα κ.λπ., όπως και κάποιες άλλες απόψεις. Θεωρώ, λοιπόν, σημαντικό αυτό το οποίο είπε σήμερα ο κύριος Υπουργός.

Θα έλεγα ότι η ενεργειακή πολιτική πρέπει να οδηγηθεί πλέον -και έχουν γίνει και θα γίνουν βήματα- σε ένα άλλο μοντέλο. Και σας λέω ότι ειδικά σ’ αυτήν τη συνάντηση που έγινε στη Χάγη τρία, τέσσερα ήταν τα βασικά ζητήματα. Πρώτα απ’ όλα ήταν τα ζητήματα της ενεργειακής ασφάλειας εφοδιασμού. Εντάξει όσον αφορά αυτό.

Το δεύτερο σημαντικό ήταν η διείσδυση των ΑΠΕ, κάτι που είναι πολύ κρίσιμο για τη χώρα μας. Με βάση τα στοιχεία του 2013, η χώρα μας ήταν στο 15%. Ο στόχος είναι για 18%, αλλά εμείς έχουμε βάλει το 20%, όπως είπατε, κύριε Υπουργέ. Και αυτό είναι σημαντικό.

Επίσης, έχει να κάνει με τις πολιτικές για τα κτήρια, την εξοικονόμηση ενέργειας, αλλά και με τη μείωση της κατανάλωσης ενέργειας στις μεταφορές και τη χρήση των εναλλακτικών καυσίμων, όπως είναι βιοαέρια, τα προηγμένα βιοκαύσιμα, τα συνθετικά καύσιμα κ.λπ.. Και, βέβαια, οπωσδήποτε έχει να κάνει με αυτό που είπα και πριν, δηλαδή με την ανάπτυξη της «κυκλικής οικονομίας» και την ορθολογική διαχείριση απορριμμάτων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα σημείο θα ήθελα να πω για να ακουστεί, γιατί εμένα προσωπικά μου έκανε εντύπωση: Σε κάποιες προβολές που έγιναν στη συγκεκριμένη συνάντηση στη Χάγη, αναφέρθηκε σε σχέση με τις εκπομπές αερίου του θερμοκηπίου παγκόσμια, Κίνα-Αμερική, όπως γνωρίζουμε μεγάλοι ρυπαντές και τρίτον, από τη διαχείριση απορριμμάτων σε παγκόσμιο επίπεδο οι εκπομπές των αερίων του θερμοκηπίου. Κι αυτό είναι ένα πάρα πολύ σοβαρό ζήτημα, που βέβαια έχει να κάνει και με αυτό που λέμε «κυκλική οικονομία», κ.λπ..

Άρα εγώ θα ευχηθώ –και με βάση αυτά που είπε ο κύριος Υπουργός, τα πρόσφατα- να ξεπεράσει η Ευρωπαϊκή Ένωση τις εσωτερικές της αντιθέσεις και να συμμετάσχει ουσιαστικά και πραγματικά στις 22 Απριλίου στα Ηνωμένα Έθνη για την ειδική αυτή εκδήλωση υπογραφής της Συμφωνίας της νέας κλιματικής συνθήκης, θα λέγαμε, στον 21ο αιώνα.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ.

Ορίστε, κύριε Υπουργέ, έχετε τον λόγο για τρία λεπτά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Νομίζω ότι με βάση αυτά που είπε η κ. Καφαντάρη, πρέπει να εστιάσουμε κυρίως στο τι θα κάνουμε εμείς ως χώρα και θα αφιερώσω την απάντησή μου και τη δευτερολογία μου σε αυτό.

Κατ’ αρχάς, έχει απόλυτο δίκιο ότι η κυκλική οικονομία είναι μείζων πυλώνας για την απεξάρτηση από τα ορυκτά καύσιμα, γιατί πολύ σημαντικό ποσοστό πόρων, όπως είναι οι πλαστικές σακούλες, όπως είναι οι συσκευασίες, όπως είναι όλα τα πλαστικά αντικείμενα που χρησιμοποιούμε, προέρχονται από το πετρέλαιο. Άρα αυτά τα αντικείμενα όσες φορές περισσότερο τα επαναχρησιμοποιήσουμε τόσο λιγότερη εξόρυξη πετρελαίου χρειαζόμαστε.

Εδώ, όμως, ξέρουμε ότι η Κυβέρνησή μας ήδη στο πρώτο εξάμηνο, από τον Ιανουάριο -πέρυσι η προηγούμενη κυβέρνηση- με ταχύτατο ρυθμό εκπονήσαμε το καινούργιο Εθνικό Σχέδιο Διαχείρισης Απορριμμάτων, το οποίο ακριβώς βάζει πολύ φιλόδοξες και δεσμευτικές κατευθύνσεις σε αυτόν τον τομέα. Είναι θέμα πια οικονομίας δικό μας.

Θα επισημάνω ένα άλλο κρίσιμο ζήτημα που ανέφερε η κυρία Βουλευτής και αναφέρομαι συγκεκριμένα στις ενέργειες βάσης. Ξέρουμε πάρα πολύ καλά ότι αυτήν τη στιγμή έχουμε στην Ελλάδα από την ισχύ που έχει ανάγκη η χώρα που είναι περίπου στα 6 με 9 gigawatt, εγκατεστημένη ισχύ που δεν εξαρτάται από το πετρέλαιο και τον λιγνίτη γύρω στα 4,5 gigawatt ανανεώσιμες πηγές και άλλα 3 gigawatt από μεγάλα υδροηλεκτρικά, τα οποία έχουν βέβαια κάποια προβλήματα, αλλά τουλάχιστον δεν συνεισφέρουν στο φαινόμενο του θερμοκηπίου.

Άρα θεωρητικά έχουμε μία καλή διείσδυση. Παρ’ όλα αυτά βλέπουμε ότι δεν έχουμε σε επίπεδο ενέργειας αυτήν τη διείσδυση, σε επίπεδο ισχύος την έχουμε, γιατί πολύ απλά ξέρουμε ότι αυτές οι πηγές έχουν μία αστάθεια, με τα κλιματικά φαινόμενα, με τον αέρα, με τον ήλιο.

Έχουμε ανάγκη, λοιπόν, από ενέργειες βάσης ανανεώσιμες όπως είναι το βιοαέριο, η βιομάζα και η γεωθερμία. Εκεί είμαστε πάρα πολύ χαμηλά και έχουμε φιλόδοξους στόχους ως Υπουργείο εκεί να δώσουμε βάρος, γιατί είναι πηγές που στην Ελλάδα έχουμε τεράστιο στρατηγικό πλεονέκτημα. Να θυμίσω ότι ακόμα και τώρα στις πόλεις μας καίμε τα κλαδέματα ή τα πηγαίνουμε στη χωματερή. Κι αυτά είναι ενεργειακός πόρος.

Να θυμίσω επίσης ότι αυτήν τη στιγμή όταν μιλάμε για ΑΠΕ, μιλάμε κυρίως για τον ηλεκτρισμό. Ο ηλεκτρισμός, όμως, συμμετέχει μόνο 27% στη συνολική κατανάλωση ενέργειας. Στην Ελλάδα έχουμε τεράστια δαπάνη, γιατί έχουμε πολύ χαμηλή διείσδυση του ηλεκτρισμού στις μεταφορές γιατί δεν έχουμε σιδηροδρόμους, ακόμη και οι λίγοι που έχουμε είναι ακόμα ντιζελοκίνητοι, με αποτέλεσμα να έχουμε 52% συμμετοχή του πετρελαίου στην ενέργεια. Είμαστε μια χώρα που ανά μονάδα ΑΕΠ καταναλώνουμε χίλια τετρακόσια βαρέλια πετρελαίου, όταν η Νορβηγία που είναι πετρελαιοπαραγωγός, καταναλώνει κάτω από εννιακόσια.

Άρα εδώ πέρα έχουμε πεδίον δόξης λαμπρό να κάνουμε σημαντικές βελτιώσεις. Έχουμε φιλόδοξο σχέδιο, είμαστε υποχρεωμένοι να προχωρήσουμε δυνατά και για το καλό της χώρας μας και για να απεξαρτηθούμε από καύσιμα που δεν είναι δικά μας στο κάτω κάτω και τα αγοράζουμε πανάκριβα από το εξωτερικό.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Και εμείς σας ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και τρεις εκπαιδευτικοί συνοδοί τους από το Γυμνάσιο Κάτω Ποροΐων και Γυμνάσιο Λιβαδιάς Σερρών, το οποίο φιλοξενείται στην Αθήνα στο πλαίσιο εκπαιδευτικού προγράμματος που διοργανώνει το Ίδρυμα της Βουλής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Σήμερα είναι ημέρα κοινοβουλευτικού ελέγχου, όπως κάθε Παρασκευή. Γίνονται, δηλαδή, ερωτήσεις σε Υπουργούς. Σήμερα, δυστυχώς λόγω κωλύματος Υπουργών, δεν έχει παρουσία, οπότε δεν θα παρακολουθήσετε πολλά.

Σε αυτό το σημείο ήθελα να σας ανακοινώσω πως η Ανώτατη Διοίκηση Ενώσεων Δημοσίων Υπαλλήλων ΑΔΕΔΥ κατέθεσε ψήφισμα, με το οποίο απαιτεί να αποσυρθεί το ασφαλιστικό νομοσχέδιο που προωθεί η Κυβέρνηση για ψήφιση στη Βουλή.

Το ψήφισμα, για την οικονομία του χρόνου, κατατίθεται στα Πρακτικά της σημερινής συνεδρίασης και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει το ψήφισμα σελ.22)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Επίσης, ο Βουλευτής Καρδίτσας της Νέας Δημοκρατίας κ. Κωνσταντίνος Τσιάρας ζητεί άδεια απουσίας στο εξωτερικό από την Παρασκευή 8 Απριλίου 2016 έως και τη Δευτέρα 11 Απριλίου 2016, διότι θα μεταβεί στην Αλεξάνδρεια της Αιγύπτου για προσωπικούς λόγους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η Βουλή ενέκρινε τη ζητηθείσα άδεια.

Να σας ενημερώσω πως η προγραμματισμένη να συζητηθεί ερώτηση, η τέταρτη με αριθμό 747/5-4-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον ΥπουργόΟικονομικών, σχετικά με το παγκόσμιο σκάνδαλο offshore-φοροδιαφυγή δεν θα συζητηθεί λόγω αιφνίδιου κωλύματος του κυρίου Βουλευτή.

Οπότε, κύριε Αλεξιάδη, μπορείτε να φύγετε.

Λόγω κωλύματος του Υπουργού Αγροτικής Ανάπτυξης και Τροφίμων κ. Ευάγγελου Αποστόλου -φόρτος εργασίας- δεν συζητείται η πρώτη με αριθμό 753/5-4-2016 επίκαιρη ερώτηση πρώτου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, σχετικά με τις πληρωμές ανειλημμένων υποχρεώσεων του Προγράμματος Αγροτικής Ανάπτυξης (ΠΑΑ) 2007-2013.

Για τον ίδιο λόγο δεν συζητείται η τέταρτη με αριθμό 750/5-4-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την καταβολή του υπολοίπου των επιδοτήσεων στους παραγωγούς της χώρας.

Επίσης λόγω κωλύματος του Αναπληρωτή Υπουργού Μεταναστευτικής Πολιτικής κ. Ιωάννη Μουζάλα -λόγοι υγείας- δεν συζητείται η δεύτερη με αριθμό 740/4-4-2016 επίκαιρη ερώτηση πρώτου κύκλου του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Εσωτερικών και Διοικητικής Ανασυγκρότησης,σχετικά με την ανεξέλεγκτη δράση των ΜΚΟ στη χώρα.

Λόγω κωλύματος-ανειλημμένες υποχρεώσεις- του Υπουργού Ναυτιλίας και Νησιωτικής Πολιτικής κ. Θεοδώρου Δρίτσα δεν συζητείται η τρίτη με αριθμό 749/5-4-2016 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου-Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής,σχετικά με την ίδρυση Ακαδημίας Λιμενικού Σώματος.

Λόγω κωλύματος του Υπουργού Πολιτισμού και Αθλητισμού κ. Αριστείδη Μπαλτά που θα βρίσκεται στο εξωτερικό, δεν συζητείται η πέμπτη με αριθμό 754/5-4-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Πολιτισμού και Αθλητισμού,σχετικά με την αύξηση των εισιτηρίων στους αρχαιολογικούς χώρους και στα μουσεία της χώρας.

Επίσης, για τον ίδιο λόγο δεν συζητείται η έκτη με αριθμό 744/4-4-2016 επίκαιρη ερώτηση πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Πολιτισμού και Αθλητισμού, σχετικά με τον αποκλεισμό του ελληνικού πνεύματος από το Φεστιβάλ Αθηνών-Επιδαύρου.

Λόγω κωλύματος του Υπουργού Οικονομίας, Ανάπτυξης και Τουρισμού κ. Γεωργίου Σταθάκη -φόρτου εργασίας- δεν συζητείται η δεύτερη με αριθμό 741/4-4-2016 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Άννας-Μισέλ Ασημακοπούλου προς τον Υπουργό Οικονομίας,Ανάπτυξης και Τουρισμού,σχετικά με τη χρηματοδότηση των έργων ΕΣΠΑ 2007-2013 που βρίσκονται «σε κίνδυνο».

Τέλος, δεν συζητείται η τρίτη με αριθμό 745/4-4-2016 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ-ΔΗΜΑΡ κ. Ανδρέα Λοβέρδου προς τον Υπουργό Οικονομίας,Ανάπτυξης και Τουρισμού,σχετικά με τα μη εξυπηρετούμενα δάνεια.

Κατόπιν τούτου, ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 10.30΄ λύεται η συνεδρίαση για τη Δευτέρα 11 Απριλίου και ώρα 18.00΄, με αντικείμενο εργασιών του Σώματος: α) νομοθετική εργασία και β) κοινοβουλευτικό έλεγχο, συζήτηση επικαίρων ερωτήσεων, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**